મુંબઈમાં બાબુલનાથ પાસે લેબર્નમ રોડ આવેલો છે. એક જમાનામાં એ રોડ પર લેબર્નમના વૃક્ષો હોવા જોઈએ. પણ આજે તો નથી જ. જુહુ , માટુંગા ફાઈવ ગાર્ડન અને મુંબઈમાં અનેક જગ્યાએ લેબર્નમ એટલે ગુજરાતીમાં જેને ગરમાળો કહેવાય છે. નાજુક બહુ ઊંચા ન થતા એ વૃક્ષ પર પીળા રંગના ફૂલો સેરની જેમ ઝુમ્મર માફક લટકતાં દેખાય. તેની સુંદરતા માણવા એપ્રિલ મહિનામાં વહેલી સવારે કે ભરબપોરે જોવા જોઈએ. જો બોગનવેલ કોઈએ વાવ્યા હોય કે બાલ્કનીના કુંડામાં હોય તો ત્યાંથી પણ પોતાના વાયોલેટ, સફેદ કે કેસરી રંગોથી આકર્ષ્યા સિવાય ન રહે. મહારાષ્ટ્ર રાજ્યનું ફૂલ તામણ તો કેમ ભુલાય. ઘાટા કે આછા પર્પલ, વાયોલટ રંગના તેના ફુલો લીલા પત્તા સાથે એટલા મનમોહક લાગે કે એકવાર જોયા બાદ તેને ભૂલવા અશક્ય છે.